[pic] | AZ EURÓPAI KÖZÖSSÉGEK BIZOTTSÁGA |

Brüsszel, 5.6.2009

COM(2009) 265 végleges

2006/0008 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján az alábbi javaslatra vonatkozó tanácsi közös állásponton az Európai Parlament által tett módosításokról

AZ EURÓPAI PARLAMENT ÉS A TANÁCS RENDELETE a szociális biztonsági rendszerek koordinálásáról szóló 883/2004/EK rendelet módosításáról és mellékletei tartalmának meghatározásáról

A BIZOTTSÁG JAVASLATÁNAK MÓDOSÍTÁSÁRÓL az EK-Szerződés 250. cikkének (2) bekezdése alapján

2006/0008 (COD)

A BIZOTTSÁG VÉLEMÉNYE az EK-Szerződés 251. cikke (2) bekezdése harmadik albekezdésének c) pontja alapján az alábbi javaslatra vonatkozó tanácsi közös állásponton az Európai Parlament által tett módosításokról

AZ EURÓPAI PARLAMENT ÉS A TANÁCS RENDELETE a szociális biztonsági rendszerek koordinálásáról szóló 883/2004/EK rendelet módosításáról és mellékletei tartalmának meghatározásáról

1. BEVEZETÉS

Az EK-Szerződés 251. cikke (2) bekezdése harmadik albekezdésének c) pontja előírja, hogy a Bizottság nyilvánítson véleményt a második olvasat során javasolt európai parlamenti módosításokról. A Parlament által javasolt négy módosításról a Bizottság véleménye a következő:

2. Előzmények

A javaslatok továbbítása a Parlamentnek és a Tanácsnak: - a COM(2006) 7 végleges (2006/0008/COD) javaslat esetében - a COM(2007) 376 végleges (2007/0129/COD) javaslat esetében | 2006. január 24. 2007. július 3. |

Az Európai Gazdasági és Szociális Bizottság véleményének kelte: | 2006. október 26. |

Az Európai Parlament (első olvasatban elfogadott) véleményének kelte: | 2008. július 9. |

A módosított javaslat (COM(2008) 648 végleges - 2006/0008/COD) továbbításának időpontja: | 2008. október 15. |

A közös álláspont elfogadásának napja: | 2008. december 17. |

A bizottsági közlemény elfogadásának időpontja: | 2009. január 7. |

Az Európai Parlament (második olvasatban elfogadott) véleményének kelte: | 2009. április 22. |

3. A javaslat célja

2004. április 29-én az Európai Parlament és a Tanács elfogadta a szociális biztonsági rendszerek koordinálásáról szóló 883/2004/EK rendeletet[1], amely az 1408/71/EGK rendelet[2] helyébe lép.

A 883/2004 rendelet tartalmaz néhány olyan mellékletet, amelyek az egyes tagállamok tekintetében ír elő rendelkezéseket. A mellékletek némelyikének tartalmát a 883/2004 rendelet elfogadásakor még nem határozták meg. Ez utóbbi rendelet ezért előírja, hogy II. (Hatályban maradó egyezmények rendelkezései), X. (Különleges, nem járulékalapú pénzbeli juttatások) és XI. (A tagállamok jogszabályainak alkalmazására vonatkozó különleges rendelkezések) melléklete tartalmát még a rendelet alkalmazásának első napja előtt meg kell határozni. Ezen túlmenően annak érdekében, hogy figyelembe lehessen venni a rendelet elfogadása óta az Európai Unióhoz csatlakozott tagállamok követelményeit, valamint a többi tagállam legújabb fejleményeit, a 883/2004 rendelet néhány mellékletét ki is kell igazítani.

Ilyen előzmények után a Bizottság 2006. január 24-én, illetve 2007. július 3-án elfogadta az alábbi két javaslatot:

– európai parlamenti és tanácsi rendeletjavaslat a szociális biztonsági rendszerek koordinálásáról szóló 883/2004/EK rendelet módosításáról és a XI. melléklet tartalmának meghatározásáról,

– európai parlamenti és tanácsi rendeletjavaslat a szociális biztonsági rendszerek koordinálásáról szóló 883/2004/EK rendelet mellékleteinek módosításáról.

A Bizottság 2008. október 15-én bemutatta módosított javaslatát, helyt hagyva az Európai Parlament módosításának, amely a két eredeti javaslatot egységes szövegbe vonja össze. A (2007/0129/COD) javaslatra vonatkozó eljárást annak eredményeként, hogy bevonták az első javaslattal (2006/0008/COD) kapcsolatos eljárásba, elvetették.

Tekintettel az egyes tagállamok jogszabályainak sajátos szempontjaira a XI. melléklet tartalmát meghatározó rendeletjavaslat kiegészítő szabályokat ír elő, hogy az érintett tagállamban a rendeletet gördülékenyen lehessen alkalmazni. Az egyszerűsítés általános célkitűzésének megfelelően a javaslat kevesebb pontot tartalmaz, mint az 1408/71/EGK rendelet megfelelő VI. melléklete.

Az 1408/71 rendelet III. és IIa. mellékletében a 883/2004 rendelet II. és X. mellékletével ekvivalens rendelkezések találhatók. A többi mellékletet ki kell egészíteni, hogy figyelembe lehessen venni azokat a tagállamokat is, amelyek a 883/2004 rendelet elfogadása után csatlakoztak az EU-hoz. Az 1408/71 rendelet tartalmaz e mellékletek némelyikének megfelelő rendelkezéseket is. Az I. melléklet 1. része (tartásdíj megelőlegezése), valamint a III. és IV. melléklet (az egészségügyi ellátások különleges szabályai) azonban új rész.

4. A bizottság véleménye az Európai Parlament módosításairól

4.1. A Bizottság által elfogadott módosítások

A Bizottság elfogadja a Parlament által elfogadott négy módosítás mindegyikét.

A négy módosítás a III. mellékletet érinti, amelyben fel van sorolva néhány olyan tagállam, amely az illetékes tagállamban „a határ menti munkavállaló családtagjai természetbeni ellátásokra való jogosultságára korlátozásokat” alkalmaz. A szöveg előírja, hogy a III. mellékletet legkésőbb a rendelet hatályba lépésétől számított öt év múlva felül kell vizsgálni. A vonatkozó négy módosítás (új 7a. preambulumbekezdés, 1. cikk 7. pont, 1. cikk 8. pont és 1. cikk 19. pont b a. pont (új) célja annak egyértelművé tétele, hogy a felülvizsgálat célja elméletileg a III. melléklet hatályon kívül helyezése, hacsak nem állnak fenn ezzel ellentétes kényszerítő okok.

5. KÖVETKEZTETÉS

Az EK-Szerződés 250. cikkének (2) bekezdése értelmében a Bizottság a fentiek szerint módosítja javaslatát.

[1] HL L 166., 2004.4.30., helyesbített változat: HL L 200., 2004.6.7., 1. o.

[2] A Tanács 1408/71/EGK rendelete a szociális biztonsági rendszereknek a Közösségen belül mozgó munkavállalókra, önálló vállalkozókra és családtagjaikra történő alkalmazásáról (HL L 149., 1971.7.5., 2. o.).